《送道士蒋玉壶还茅山》
元代·黄哲

华阳初慕道，羽服依岩际。辟谷咽晨霞，朝元结真气。

朗吟扶桑颂，伏谒三茅氏。却驾云中龙，来游人间世。

谈玄蕊珠阙，稽首张乐地。调笑芙蓉笙，声飘凤凰吹。

仆愧金门彦，时闻玉箫偈。方忻兰苑晤，忽念荷衣逝。

欲和瑶台章，幡然紫烟闭。石室萦翠芝，丹丘蔼松桂。

望望劳予心，犹怀碧山契。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。